Corfflu Deintyddol Brenhinol y Fyddin

Corfflu yn y Fyddin Brydeinig yw Corfflu Deintyddol Brenhinol y Fyddin (; RADC) sy'n darparu gwasanaethau deintyddol i aelodau'r Fyddin. Mae'r Corfflu yn rhan o Wasanaethau Meddygol y Fyddin. Mae swyddogion y Corfflu yn ddeintyddion llawfeddygol a'r rhengoedd eraill yn dechnegwyr ac yn gynorthwywyr llawfeddygol.

Ffurfiwyd Corfflu Deintyddol y Fyddin (; ADC) ym 1921 gyda deintyddion o Gorfflu Meddygol Brenhinol y Fyddin. Ail-enwyd yn Gorfflu Deintyddol Brenhinol y Fyddin ym 1946.Chant, t. 292. Gwasanaethodd dros 2000 o aelodau'r Corfflu, neu fang-snatchers, yn ystod yr Ail Ryfel Byd.Griffin, t. 170.

Am fwyafrif oes y Corfflu roedd ei bencadlys ar Evelyn Woods Road yn Aldershot, ond bellach fe'i leolir gyda gweddill Gwasanaethau Meddygol y Fyddin yn Camberley. Birgitte, Duges Caerloyw, yw Prif Gyrnol y Corfflu. Mae Cymdeithas Corfflu Deintyddol Brenhinol y Fyddin yn cynnal Penwythnos y Corfflu pob mis Medi yn Aldershot. Pan yn gorymdeithio mae aelodau'r Corfflu yn cludo cleddyfau a bidogau ond nid ydynt yn eu dwyn, i symboleiddio bod y Corfflu Deintyddol a'r Corfflu Meddygol yn dwyn arfau i amddiffyn eu hunain yn unig, yn unol â Chonfensiynau Genefa.

Cyfansoddwyd yr ymdeithgan Green Facings ym 1953, a mabwysiadwyd gan y Corfflu ym 1954. Mae'r ymdeithgan hon yn seiliedig ar yr alawon Green Broom a Greensleeves, ac mae'r teitl yn dynodi gwisg y Corfflu.

 Gwisg 
Glas gyda pheipiad a ffesin emrallt yw lliwiau gwisg Corfflu Deintyddol Brenhinol y Fyddin. Mae capiau a gwregysau stabl ar gyfer gwasanaeth yn y maes yn emrallt, glas, a choch ceirios. Mae gwisg filwrol yr holl rengoedd yn cynnwys y cortyn gwddf gwyrdd ers 1952. Mae gan swyddogion a swyddogion gwarant jersis gwyrdd i wisgo yn y barics.

 Bathodyn cap 
Mabwysiadwyd bathodyn cap y Corfflu ym 1948. Mae'n dangos pen draig, gyda chleddyf rhwng ei dannedd, o fewn coronbleth lawryf gydag arwyddair y Corfflu, Ex dentibus ensis (Lladin am "gleddyf o'r dannedd"). Ysbrydolwyd y ddelwedd hon gan stori Cadmos ym mytholeg Roeg: gwnaeth Cadmos ladd draig ac yna wnaeth hau dannedd y ddraig, ac o hynny tyfodd hil filwrol y Spartoí. Gwisgir y bathodyn ar gefnyn gwyrdd ar y beret.

Gweler hefyd
 John Barnard Jenkins

 Cyfeiriadau 

 Ffynonellau 
 Chant, Christopher. The Handbook of British Regiments (Llundain, Routledge, 1988).
 Griffin, P. D. Encyclopedia of Modern British Army Regiments (Thrupp, Sutton, 2006).

 Dolenni allanol 

  Cymdeithas Corfflu Deintyddol Brenhinol y Fyddin 

Deintyddol Brenhinol
Categori:Deintyddiaeth
Categori:Iechyd yn y Deyrnas Unedig
Categori:Unedau milwrol a sefydlwyd ym 1921